Fyrsti fundur Kjaratölfræðinefndar var haldinn í húsakynnum ríkissáttasemjara í dag . Samkomulag um stofnun Kjaratölfræðinefndar var undirritað þann 15. maí sl. en hún er samstarf heildarsamtaka á vinnumarkaði , ríkis og sveitarfélaga um undirbúning og eftirfylgni kjarasamninga . Markmiðið er að aðilar samkomulagsins hafi sameiginlegan skilning á þeim hagtölum sem mestu máli skipta við gerð kjarasamninga . Aðild að nefndinni eiga forsætisráðuneyti , félagsmálaráðuneyti , fjármála - og efnahagsráðuneyti , Alþýðusamband Íslands , Bandalag háskólamanna , BSRB , Kennarasamband Íslands , Samband íslenskra sveitarfélaga , Samtök atvinnulífsins og Hagstofa Íslands . Félags - og barnamálaráðherra skipar í nefndina til fjögurra ára í senn eftir tilnefningu þeirra sem eiga aðild að nefndinni . Þá skipar ráðherra formann nefndarinnar án tilnefningar . Ríkissáttasemjari hýsir nefndina og sér henni fyrir funda - og starfsaðstöðu .